Diari Oficial de la Generalitat Valenciana


Sumari del DOGV 5530, del 08-06-2007 (2007/7569)

ORDE de 6 de juny de 2007, de la Conselleria de Cultura, Educació i Esport per la qual s'inicia el programa de gratuïtat dels llibres de text per a l'alumnat de l'Ensenyament Bàsic en els centres sostinguts amb fons públics de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5530

Data del DOGV
:   08-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7569


Data del document
:   06-06-2007

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * alumne
    * suport econòmic
    * llibre escolar
    * ensenyament primari
    * alumnat
    * ajuda pública

ORDE de 6 de juny de 2007, de la Conselleria de Cultura, Educació i Esport per la qual s'inicia el programa de gratuïtat dels llibres de text per a l'alumnat de l'Ensenyament Bàsic en els centres sostinguts amb fons públics de la Comunitat Valenciana. [2007/7569]  
El capítol II, del títol II, de la Llei Orgànica 2/2006, de 3 de maig, d'Educació, establix els principis que han de regir la política d'educació compensatòria, de manera que s'eviten desigualtats derivades de factors socials, econòmics, culturals, geogràfics o ètnics.  
Per a garantir la igualtat de totes les persones en l'exercici del dret a l'educació, amb independència del lloc de residència, preveu un sistema de beques i d'ajudes a l'estudi a càrrec dels pressupostos generals de l'Estat, la regulació del qual, amb caràcter bàsic, durà a terme el Govern.  
La Generalitat de la Comunitat Valenciana, independentment de les beques i ajudes a l'estudi convocades pel Ministeri d'Educació i Ciència, des de fa anys ha concedit ajudes per a l'adquisició de llibres de text de l'alumnat de l'Ensenyament Bàsic a càrrec dels seus propis pressupostos, amb l'objectiu final d'arribar a la gratuïtat dels llibres en este nivell educatiu de caràcter obligatori, per a fer real l'obligació constitucional d'un ensenyament bàsic obligatori i gratuït.  
És voluntat de la Generalitat fer un pas avant més i iniciar un nou sistema de finançament dels llibres de text de l'Ensenyament Bàsic que, de manera gradual, implante la gratuïtat total d'estos llibres per a l'alumnat de la Comunitat Valenciana.  
El nou sistema serà paral·lel a la convocatòria d'ajudes ja existent, de manera que cap alumne puga veure's perjudicat en este procés gradual que ara s'inicia, fins que s'aconseguisca que tots els cursos, des de l'Educació Primària fins a l'Educació Secundària Obligatòria, participen en el programa de gratuïtat dels llibres de text; és per esta raó que és necessari modificar l'Orde de 10 de novembre de 2006, per la qual es convoquen ajudes per a l'adquisició de llibres de text.  
Tant les ajudes com el nou sistema que s'inicia de gratuïtat dels llibres de text, es concediran als alumnes de manera directa per raons d'interés social de conformitat amb l'article 22, punt 2, apartat c) de la Llei 38/2003, de 17 de novembre, General de Subvencions (BOE núm. 276, de 18 de novembre), ja que no és possible determinar a priori l'alumnat que puga resultar beneficiari de les esmentades ajudes o de la gratuïtat.  
A fi d'aconseguir els esmentats objectius i en virtut de les atribucions que em conferix l'article 28 de la Llei 5/1983, de 30 de desembre, del Consell,  
ORDENE  
Primer. Objecte  
L'objecte de la present orde és iniciar el programa de gratuïtat de llibres de text per a l'alumnat de 1r i 2n curs d'Educació Primària per al curs 2007-2008.  
Segon. Crèdit disponible  
El crèdit destinat al finançament del programa de gratuïtat de llibres de text per a l'alumnat de 1r i 2n curs d'Educació Primària serà d'63.410.205 euros, a càrrec de la línia de subvenció T0067000, del capítol IV, programa 422.20, denominada «Gratuïtat llibres de text», de la Llei 11/2006, de 27 de desembre dels Pressupostos de la Generalitat per a l'exercici 2007.  
Tercer. Beneficiaris  
Serà beneficiari del programa de gratuïtat de llibres de text, en el curs 2007-2008, l'alumnat que curse el 1r i el 2n curs d'Educació Primària en centres sostinguts amb fons públics de la Comunitat Valenciana.  
Quart. Import de la subvenció  
La quantia màxima de la subvenció per alumne de primer i segon curs d'Educació Primària, per al curs 2007-2008, és de 117 euros.   
Cinqué. Sol·licituds de gratuïtat de llibres de text   
1. Per a participar en el programa de gratuïtat de llibres de text, els centres, abans del 7 de juliol, per mitjà de l'aplicació informàtica GESCEN, comunicaran telemàticament a l'adreça informàtica següent: http://www.cult.gva.es/gllibres, la relació de l'alumnat matriculat en el centre que vaja a cursar el 1r i el 2n curs d'Educació Primària en el curs escolar 2007-2008.  
2. La conselleria de Cultura, Educació i Esport revisarà la informació rebuda dels centres per a poder conéixer les necessitats d'estos i la traslladarà a una base de dades preparada a este efecte, que haurà de reunir tots els requisits exigits per la normativa en vigor per a la protecció de dades de caràcter personal i, en concret, amb l'establit en el Decret 96/1998, del Govern Valencià, pel qual es regula l'organització de la funció informàtica, la utilització dels sistemes de informació i el Registre de Fitxers Informatitzats, en l'àmbit de l'administració de la Generalitat Valenciana.  
3. Respecte a l'alumnat que s'escolaritze en el centre en el mes de setembre es procedirà de la mateixa manera que amb la resta de l'alumnat ja matriculat. Els centres remetran, les dades dels dits alumnes, abans del dia 30 de setembre de 2007, a la direcció informàtica que s'indica en el apartat 5.1.  
Sisé. Incorporació d'alumnat al llarg del curs escolar  
1. Respecte a l'alumnat que s'escolaritze després del 30 de setembre, sempre que això implique la necessitat d'adquisició de nous llibres de text, es realitzaran mensualment noves sol·licituds de llibres, que incorporaran l'alumnat inscrit en el centre. L'última sol·licitud es farà amb l'alumnat escolaritzat fins al 28 de febrer.  
2. El centre, l'última setmana del mes, remetrà les sol·licituds de nous llibres de forma telemàtica, perquè es puguen inserir en la base de dades i perquè l'entitat col·laboradora puga emetre els bons-llibres als nous alumnes.  
Seté. Procediment per a l'adquisició dels llibres de text  
1. La conselleria de Cultura, Educació i Esport contractarà amb una empresa privada, per mitjà del sistema de concurs regulat en el Text Refós de la Llei de Contractes de les Administracions Públiques, que tindrà la consideració d'entitat col·laboradora i reunirà els requisits que establixen els articles 12 i 13 de la Llei General de Subvencions, i complirà totes les obligacions de l'article 14 de l'esmentada Llei.  
L'esmentada empresa realitzarà els treballs d'emissió dels bons-llibres, distribució d'estos als centres, recepció de factures de les llibreries i establiments comercials que hagen acceptat participar en el programa (acompanyades dels bons-llibres corresponents), comprovació d'estes i posterior pagament.  
2. A fi que l'entitat col·laboradora puga realitzar els treballs encomanats, la conselleria de Cultura, Educació i Esport facilitarà a esta, en suport informàtic, el fitxer de dades de l'alumnat a qui calga entregar el bo-llibres perquè en procedisca a la personalització.  
L'entitat col·laboradora haurà de complir amb el que establix la normativa vigent en matèria de protecció de dades de caràcter personal, en particular la Llei Orgànica 15/1999, de 13 de desembre, de Protecció de Dades de Caràcter Personal, el Reial Decret 994/1999, d'11 de juny, pel qual s'aprova el Reglament de Mesures de Seguretat (especialment adoptarà les mesures previstes en l'article 4), així com el que establisquen les disposicions de desplegament de la normativa anterior que es troben en vigor durant la vigència del contracte.  
3. En la primera setmana de setembre, l'entitat col·laboradora distribuïrà els bons-llibres als centres. Qualsevol incidència que s'hi puga originar haurà de resoldre's abans del dia 13 de setembre, data en què necessàriament s'haurà distribuït el total dels bons-llibres als seus beneficiaris.  
4. Els centres entregaran els bons-llibres als pares o tutors, els quals firmaran el rebut corresponent. El termini de validesa del bo-llibres serà de 30 dies des de la data d'emissió del mateix.  
Vuité. Procediment de pagament  
1. Les llibreries o els establiments comercials entregaran a l'entitat col·laboradora les factures, les quals compliran tots els requisits formals exigits per la legislació vigent.  
La factura haurà d'anar a nom de la conselleria de Cultura, Educació i Esport, i hi figurarà el nom i el codi del centre on estan escolaritzats els alumnes titulars dels bons-llibres que hauran d'acompanyar la dita factura.  
2. L'entitat col·laboradora es farà càrrec de les factures i dels bons-llibres, i la conselleria de Cultura, Educació i Esport realitzarà pagaments a compte, tal com preveu l'article 34, punt 4, de la Llei General de Subvencions, a l'empresa col·laboradora, a mesura que esta vaja certificant el deute contret amb les llibreries o els establiments comercials. El mencionat certificat haurà d'anar acompanyat de les factures, amb els bons-llibres corresponents a cada una d'elles i, en el cas que l'empresa n'haja anticipat l'abonament, els comprovants de pagament corresponents. Així mateix, l'esmentada informació haurà de remetre's en suport informàtic, segons el format que s'indique per la conselleria de Cultura, Educació i Esport.  
Nové. Justificació de les quantitats rebudes per part de l'entitat col·laboradora  
1. Una vegada finalitzat la primera fase del procés, l'entitat col·laboradora, abans del dia 10 de desembre de 2007, justificarà la despesa realitzada fins el 30 de novembre, en un suport informàtic, en el qual es registrarà tota la informació sobre la despesa efectuada per cada beneficiari, sobre el centre on està matriculat l'alumne i sobre la llibreria o l'establiment comercial en què es va canviar el bo-llibres, i també sobre els bons-llibres que no s'han utilitzat i sobre qualsevol altra informació que siga requerida per la conselleria de Cultura, Educació i Esport.  
2. Respecte als alumnes que s'hagen incorporat al centre des de l'1 de desembre de 2007 al 28 de febrer de 2008, l'entitat col·laboradora, abans del 30 de març de 2008, remetrà la certificació de despesa i el compte justificatiu, en les mateixes condicions indicades en el paràgraf anterior.  
3. L'entitat col·laboradora, en els casos previstos en l'article 37 de la Llei General de Subvencions, haurà de reintegrar la totalitat o part de les quantitats percebudes, més els corresponents interessos de demora, de conformitat amb l'article 40 de la mencionada Llei. Esta obligació serà independent de les sancions que, si és el cas, resulten exigibles.  
Desé. Incompatibilitats  
1. L'alumnat beneficiari del programa de gratuïtat de llibres de text no podrà percebre cap altra ajuda que, amb la mateixa finalitat, puga finançar qualsevol altra entitat pública o privada, per la qual cosa en el cas que obtinga alguna subvenció haurà d'elegir una d'elles i comunicar-ho a l'administració educativa, assenyalant expressament l'ajuda a la qual renúncia.   
2. Quan els directors dels centres s'assabenten que l'Ajuntament del municipi, o qualsevol altra entitat pùblica o privada facilita, directament o indirectament, els llibres de text als alumnes de manera gratuïta, hauran de comunicar-ho a l'administració educativa.  
Onzé. Alumnat que es trasllada de centre  
En aquells casos en què l'alumne es trasllade de centre durant el curs escolar, haurà d'entregar al centre d'on es trasllade els llibres que ha adquirit amb la subvenció del programa de gratuïtat de llibres. Els dits llibres quedaran a disposició del centre perquè els utilitzen altres alumnes que s'hi puguen incorporar.  
Dotzé. Comissió de seguiment i avaluació  
1. Es constituirà una comissió de seguiment i avaluació del programa de gratuïtat de llibres de text que supervisarà i avaluarà el funcionament del programa. Esta comissió es reunirà, almenys, una vegada en el curs escolar.  
2. La comissió estarà constituïda pels membres següents:  
El director general d'Ensenyament, que actuarà de president de la comissió.  
El cap del servici de Títols, Beques i Ajudes a l'Estudi.  
Dos inspectors d'Educació designats per la Secretaria Autonòmica d'Educació.  
Un representant de les associacions de mares i pares d'alumnes, que forme part de la Mesa de Pares i que siga proposat per la dita mesa.  
Un representant de les associacions d'alumnes, que forme part de la Mesa d'Alumnes i que siga proposat per la dita mesa.  
Els caps de la secció de Centres de les direccions territorials de Cultura, Educació i Esport.  
Un tècnic del servici de Títols, Beques i Ajudes a l'Estudi, que farà les funcions de secretari.  
3. En cas d'absència del president, este serà substituït pel cap de l'Àrea de Centres de la Direcció General d'Ensenyament. En cas d'absència d'algun cap de la secció de Centres de les direccions territorials de Cultura, Educació i Esport, este podrà ser substituït per la persona que designe el director territorial corresponent.  
DISPOSICIONS FINALS  
Primera. Modificació de l'Orde de 10 de novembre de 2006  
Es modifica l'Orde de 10 de novembre de 2006, per la qual es convoquen ajudes per a l'adquisició de llibres de text per a l'alumnat que cursa Educació Primària i Educació Secundària Obligatòria en centres finançats amb fons públics, per al curs 2007-2008 (DOCV núm. 5.400, d'1 de desembre de 2006) en els articles següents:  
Article 1. Requisits d'estudis  
Queda modificat el primer paràgraf de la manera següent:  
«Seran beneficiaris d'esta convocatòria d'ajudes els alumnes de 3r a 6t curs d'Educació Primària i de 1r a 4t curs d'Educació Secundària Obligatòria.  
No podran ser beneficiaris d'esta convocatòria d'ajudes els alumnes que hagen de cursar el 1r o el 2n curs d'Educació Primària en el curs escolar 2007-2008, que seran beneficiaris del programa de gratuïtat de llibres de text.»  
Article 3. Crèdit disponible  
Queda modificat de la manera següent:  
«Article 3. Crèdit disponible  
1. Aprovada la Llei 11/2006, de 27 de desembre, de Pressupostos de la Generalitat per a l'exercici 2007, i posat en marxa el programa de gratuïtat dels llibres de text per a l'alumnat de 1r i 2n curs d'Educació Primària per al curs 2007-2008, el crèdit disponible per a les ajudes per a l'adquisició de llibres de text, convocades per l'Orde de 10 de novembre de 2006, serà de 84.567.995 euros.  
2. La quantia de les ajudes serà de 100 euros per a l'alumnat de 3r a 6t curs d'Educació Primària i de 115 euros per a l'alumnat d'Educació Secundària Obligatòria.»  
Segona  
Esta orde produirà efectes a partir de l'endemà de la publicació en el Diari Oficial de la Comunitat Valenciana.  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans indicats a continuació:  
a) El recurs de reposició s'haurà d'interposar davant del conseller de Cultura, Educació i Esport en el termini d'un mes, a comptar de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la publicació.  
València, 6 de juny de 2007  
El conseller de Cultura, Educación i Esport,  
ALEJANDRO FONT DE MORA TURÓN